Nikerolokalaka Jesús namaa na nikirajüinkana süpümüin wane unaꞌapü kanüliasü Getsemaní.
Nümakalaka Jesús namüin:
—Anakaja müleka jüikkalaale yaaya sümaꞌinruꞌu taashajaain nümaa Maleiwa.
Neenajaakalaka Pedro ooꞌulaka Jacobo je Juan süpüla nümaain.
Nuꞌttakalaka Jesús sünain mojuin maꞌi naaꞌin
sünain nümüin namüin:
—Süpüleeruasü maꞌi taaꞌin tü mojuukat aaꞌin süpülainshi tü müliaa teꞌreetkat.
Anakaja müleka yaale jia sümaa eein jaaꞌin —nümakalaka namüin.
Nükatalaakalaka joo Jesús noulia mamüin aka tüsa sünain nuꞌwachiraain mmaluꞌu sünain nüchuntüin nümüin chi Maleiwakai shiiꞌiree naakateein tü müliaakat nuulia:
—Taata Maleiwa,
müleka pücheküle,
anasüje puuꞌuleꞌerüle toulia tü müliaa teꞌreetkat jooluꞌu.
Akatsa nnojolüin shiainjatüin paaꞌinrüin tü tachekakat neꞌe tamüiwa,
shia paaꞌinrüinjatka tü püchekakat tapüleerua —nümakalaka.
Shiasa süchikijee naashajaain nümaa Maleiwa,
nüshaꞌwalaakalaka sünain nürütkaain nanainmüin na apünüinshiikana nikirajüin eere natunkajaꞌattaain nüpüla.
Nümakalaka Jesús nümüin Pedro:
—¿Tunkatataashi pia,
Simón?
¿Jamüshii jia nnojoliikaꞌa juuntüin eein jaaꞌin wanaa tamaa motsoꞌoyaakaijeꞌe neꞌe?
Anakaja müleka eere jaaꞌin süpüla jüchuntüin nümüin Maleiwa suulia nuuꞌulakajüin jaaꞌin Satanás.
Mayaainje keeꞌireein jaaꞌin tü tachekakat jüpüleerua,
isasü jüchiki —nümakalaka.
Nükatalaakalaka joo Jesús nüchikua noulia süpüla naashajaain nüchikua nümaa Maleiwa.
Nüchuntüin tü nümakat paala nümüin.
Je nüleꞌejapa nüchikuaꞌaya nanainmüin na nikirajüinkana,
atunküshii naya nüpüla maa aka paala,
süka sütunkeein maꞌi naaꞌin.
Je nüchijirapa naya,
isakalaka nachiki asouktaa nümüin.
Nükatalaakalaka joo Jesús noulia nüchikua süpüla naashajaain nümaa Maleiwa majaꞌa aka nünüiki paala.
Apünüintuaichi joo aashajaain nümaa Maleiwa süka tüü.
Je nüleꞌejapa nanainmüin na nikirajüinkana,
nümakalaka namüin:
—¿Jamüshii jia jutunkajakaꞌa maꞌi?
¿Jamüshii jia nnojoliikaꞌa eein jaaꞌin wanaa tamaa?
Antüitpa takalia tayakai,
chi Shipayakai Wayuu,
süpüla taapünüinjachin ekii sajapuluꞌumüin wayuu kaainjarat.
Jütamaajaa jumaala,
jooꞌuya woꞌunaiwa.
Alüꞌütshi chi aapüinjachikai tekii —nümakalaka namüin.
Wanaa sümaa naashajaain Jesús namaa na nikirajüinkana,
anta müshia Judas chi napüshikai na polookana piammüin.
Je antapaatasü nümaa Judas wane wayuuirua wainma sümaa wunuꞌu ooꞌulaka chajaruuta sajapuluꞌu.
Ajütüüshi naya natüma na laülaashiikana naꞌakajee na sacerdote judíokana ooꞌulaka na karalouktamaajanakana ooꞌulaka na laülaayuushiikana naaꞌu na judíokana.
Je Judas,
chi aapüinjachikai nikii Jesús,
müshi paala wopuluꞌu sümüin tü wattakat saalin wayuu:
“Chi wayuu tachuꞌtkai awalapaꞌa,
nia ataꞌünnajachika jütüma”,
müshi nia namüin paala.
Nürütkaakalaka jooluꞌu Judas nünainmüin Jesús sünain nümüin nümüin:
—Ekirajüikalee,
anii taya antüin —nümakalaka nümüin sünain nüchuꞌlüin nuwalapaꞌa.
Arütkaashiijase joo na wayuukana nünainmüin Jesús sünain nataꞌülüin nia.
Otta wane nikirajüinkai Jesús,
naapaakalaka tü nüchajaruutsekat.
Nuwatakalaka nooꞌomüin wane nüchepchia chi laülaashikai napüleerua na sacerdote judíokana süpüla nüshottajachin nia.
Nüchotoꞌoleekalaka tü nücheꞌekat.
Nümakalaka Jesús namüin na antakana nünainmüin:
—¿Kaꞌruwaraiyaa taya jaaꞌinruꞌu jüntakalaka tanainmüin sümaa wunuꞌu ooꞌulaka chajaruuta jajapuluꞌu süpüla jütaꞌülüinjachin taya?
¿Jamüshi nnojoikaꞌa jütaꞌülüin taya paala chaꞌaya suluꞌu tü aꞌwaajüleekat Maleiwa eere tekirajapüꞌüin juꞌupala?
Otta müsia tüü,
alatüsü süpüla shikeraajüinjatüin tü nünüikikat chi Maleiwakai tachiki aküjünakat paala natüma na nünüikimaajanakana —nümakalaka Jesús namüin.
Je jooluꞌu na nikirajüinkana,
naꞌluwataakalaka nümaꞌanajee sünain napütüin nia nümüiwa napüla na wayuukana.
Nataꞌülakalaka wane jimaꞌai oꞌunapüꞌükai nüchiirua Jesús.
Otta isashi nia najapuluꞌujee sünain nüpütüin tü naanalakat sünain oꞌunaa masheꞌinyüin namaꞌanajee.
Na ataꞌülakana Jesús,
noꞌunirüin nia yalajee nipialuꞌumüin Caifás,
chi laülaashikai napüleerua na sacerdote judíokana,
eere jutkatüin na laülaayuushiikana naꞌakajee na sacerdote judíokana,
na laülaayuushiikana naaꞌu na judíokana,
ooꞌulaka na karalouktamaajanakana.
Otta müshia Pedro,
nünanajakalaka nüchiirua kaꞌyataluꞌujee.
Nüntakalaka soꞌuluꞌumüin nüpaatiase chi laülaashikai.
Nikerolakalaka suluꞌumüin.
Nüikkalaakalaka saꞌaka tü suwaariasekat tü aꞌwaajüleekat Maleiwa sünain aatulajaa.
Je yaa paülüꞌü suluꞌu nipia Caifás,
eeshii jutkatüin na laülaashiikana naꞌakajee na sacerdote judíokana ooꞌulaka napüshua na waneeirua laülaayuu judío suluꞌukana tü kanüliakat Sanedrín.
Süka noꞌuteein maꞌi naaꞌin Jesús,
nachajaa achikit wayuu süpüla süküjüinjatüin saꞌalain nüchiki Jesús.
Mayaainje süntüin wayuu wainma nanainmüin sünain aküjaa alawaa nooꞌopünaa Jesús,
nnojotsü nantüin anain kasain noꞌutirajatüin anainjee naaꞌin süka nnojolüin wanaawain tü namakat nüchiki Jesús.
Müsü nanüiki waneeirua sünain nüküjayaain nüchiki:
—Naashin chira,
nuuntüin nujuttirüin tü aꞌwaajüleekat Maleiwa,
tü akumajünakat paala sütüma wayuu,
sümaa nütameꞌerüinjatüin wane suwalaꞌata soꞌu apünüin kaꞌisan,
tü wane nnojoleetkat sükumajeerüin wayuusan —namakalaka.
Otta nnojotsü wanaawajiraain tü namakat.
Otta müshia chi laülaashikai napüleerua na sacerdotekana,
nüshaꞌwalaakalaka jooluꞌu pasanain nanain na laülaayuukana napüshua sünain nüsakirüin Jesús:
—¿Jamüinjatü joo pünüiki shiꞌipajee türa namakat nala wayuukana püchiki?
—nümakalaka.
Otta müshia Jesús,
koꞌutüshi neꞌe nuulia.
Ayatakalaka nia sünain asakiraa:
—Tasakirüin paala pia:
¿Shiimüinjasa sünain piain Cristoin Nüneekajalakai Maleiwa?
¿Shiimüinjasa sünain piain chi Nüchonkai Maleiwa?
—nümakalaka nümüin Jesús.
Nüsouktakalaka Jesús:
—Aa,
shiimüin sünain tayain maa aka tü pümakat.
Tamüshii paala jia jüpüshua:
Soꞌuweena wane kaꞌi,
jiꞌreechi taya,
chi Shipayakai Wayuu,
sünain joyotüin taya nikialuꞌujee Maleiwa chi Pülashikai maꞌi saaꞌu kojutüin taya nütüma.
Je jiꞌreechi taya sünain tantüin mmoluꞌumüin chajee nümaꞌanajee Maleiwa saꞌaka tü sirumakat —nümakalaka Jesús namüin.
Otta müshia chi laülaashikai napüleerua na sacerdotekana,
nüsükülijakalaka tü nüsheꞌinkat sütüma tü jashieekat sünain nümüin namüin na laülaayuu judíokana napüshua:
—Eꞌrütkatche maꞌi aaꞌin wayumüin süka sünüiki nümüin Maleiwa.
Nnojolüitpa cheꞌojaain wayuu wamüin aküjüinjatkat nüchiki.
Jaapüitpa nünüiki sünain wanaawain nia nümaa Maleiwa naashin.
¿Kasa anaka süpüla aaꞌinnaa nüka?
—nümakalaka namüin.
Nasouktakalaka nümüin:
—Anakaja suꞌutinnüle aaꞌin —müshii naya.
Je jooluꞌu waneeirua naꞌaka,
nejenaakalaka nuꞌuutajee Jesús.
Nakoꞌoyojooin tü noꞌukot süka kuluulu sümaa nasheꞌetüin nia sünain namüin nümüin:
—Müleka pialeje chi Cristo Nüneekajalakai Maleiwa,
püshantaja saaꞌu jaralin asheꞌetüin pia —namakalaka nümüin sünain nemeꞌerainpalain nia.
Nayasaꞌa na susurulaatsekana tü aꞌwaajüleekat,
naꞌyaatayaa namüshi nia.
Wanaa sümaa yaain Jesús suluꞌu nipia chi laülaashikai,
chashi Pedro joyotüin anooipaꞌa suluꞌu tü paatiakat.
Sürütkaakalaka wane majayüt nünainmüin,
tü nüchepchiakat chi laülaashikai napüleerua na sacerdotekana.
Shiirakaakalaka nümüin wanaa sümaa naatulujaꞌalüin.
Sümakalaka nümüin:
—Piaꞌayaꞌasa wane nümaapüꞌükai Jesús chi Nazaretjeꞌewaikai —sümakalaka nümüin.
Otta Pedro,
nunujulajakalaka sünain nümüin sümüin:
—Nnojoishi teꞌraajüin chi pümakai tamüin,
nnojotsü tatüjaain aaꞌu tü paashajaakat achiki —nümakalaka sümüin sünain nüsünülaain eemüin tü soꞌukot paatia.
Akootoleꞌerajaa müshia wane kaliina.
Shiꞌrapa nia süchikua tü achepchieekat,
sümakalaka namüin na wayuu eejanakana suluꞌu tü paatiakat:
—Aluꞌusa chia,
nümaapüꞌüshi Jesús —sümakalaka namüin.
Naattajaakalaka Pedro nüchikua.
Shiasa mapa yaaulerü,
sürütkaakalaka wane wayuuirua eekana suluꞌu tü paatiakat nünainmüin Pedro sünain namüin nümüin:
—Piaꞌayaꞌasa wane nümaapüꞌükai chira wayuukai,
süka Galileajeꞌewalin pia wanaa nümaa —namakalaka nümüin.
Nümakalaka Pedro namüin:
—Taküjüin tachikua jümüin nuꞌupala Maleiwa sünain nnojolin teꞌraajüin chira wayuukai —nümakalaka namüin.
Akootoleꞌerajaa müshia wane kaliina nüchikua.
Sotokalaka naaꞌin Pedro tü nümakat Jesús paala nümüin:
“Süpülapünaa niꞌyalajüin wane kaliina piantua soꞌu aikat tüü,
apünüintueechi taya punujulajüin achiki sünain piꞌraajüin taya”,
nümakat.
Nujuittaakalaka Pedro yalajee yala sünain mojuin maꞌi naaꞌin sünain niꞌyalajashaanain.